उसे न तो मनमोहन देसाई और प्रकाश मेहरा-नुमा फ़िल्में पसन्द आती हैं और न ही तथाकथित आर्ट फ़िल्में। उसका तर्क एक ही होता है कि सिनेमा एक पब्लिक मीडिया है। यदि हम श्रोताओं तक नहीं पहुँच सकते तो हमें पैसे जलाने का कोई हक़ नहीं। 27 डाउन, उसकी रोटी जैसी फ़िल्मों की वह जम कर खिंचाई करता। हमेशा से ही उसका प्रिय वाक्य रहा है - राजकपूर जब चाहे सत्यजीत राय जैसी फ़िल्म बना सकता है... उसमें बूट पॉलिश और जागते रहो जैसी फ़िल्में बनाने की कूवत है। मगर सत्यजीत राय तीन जन्म लेकर भी संगम जैसी फ़िल्म नहीं बना सकता। उसे मुख्यधारा का सिनेमा अच्छा लगता है और वह जम कर उस पर लिखता भी है। किन्तु मुख्यधारा का भी वही सिनेमा उसे भाता है जिसे समझदारी से बनाया गया हो।